रामलीला मैदान में जुटने लगे रामदेव के समर्थक  
बाबा रामदेव के शनिवार से शुरू होने वाले सत्याग्रह के लिए देशभर से भगवा झंडे और पोस्टर लिए लोगों का सैलाब रामलीला मैदान में उमड़ने लगा है।
योग गुरु बाबा रामदेव के शनिवार से शुरू होने वाले अष्टांग योग शिविर और सत्याग्रह के लिए देशभर से भगवा झंडे और पोस्टर लिए लोगों का सैलाब ऐतिहासिक रामलीला मैदान में उमड़ने लगा है। आयोजन स्थल पर किसी तरह की अप्रिय घटना से बचने के लिए कड़े सुरक्षा इंतजाम किए गए हैं।  उधर, रामदेव खुद गुरुवार रात ही रामलीला मैदान पहुंच गए थे और उन्होंने शुक्रवार तड़के उसी मंच पर योग भी किया, जहां से शनिवार को वह अपने समर्थकों को योग कराएंगे और उन्हें संबोधित करेंगे। बाबा के योग और अनशन में शामिल होने के लिए दिल्ली समेत देश के अनेक हिस्सों से युवाओं के साथ साथ बुजुर्ग, महिलाएं और बच्चे भी बोरिया बिस्तर लेकर उत्साह के साथ आयोजन स्थल पर डेरा जमा रहे हैं।  रामलीला मैदान में लोगों के पंजीकरण के लिए हर प्रदेश का अलग काउंटर लगाया गया है, जहां सत्याग्रह में शामिल होने वाले लोगों को पहचान पत्र दिए जा रहे हैं। एक तरफ जहां बाबा को मनाने के लिए सरकार की ओर से पूरी कोशिश हो रही है, वहीं एक पल-पल की खबर के लिए मीडियाकर्मियों का हुजूम भी जमा हुआ है। आयोजन स्थल पर चारों और भगवा और सफेद झंडे तथा योग गुरु के पोस्टर लगे हुए हैं। रामलीला मैदान में विशालकाय मंच के पास बड़े स्क्रीन भी लगाए गए हैं।